# Vabilo na pilotno izobraževanje: URBANO KMETIJSTVO za trajnostni prehranski sistem

Trajnostna pridelava hrane v urbanem in primestnem okolju ni le korak k večji samooskrbi, temveč tudi pot do sveže, sezonske, s hranili bogate in neoporečne hrane – hrane, ki jo zaužijemo takoj po obiranju in za katero natančno vemo, kako je bila pridelana.

Urbano vrtnarjenje pomeni tudi:

🌱 stik z naravo,

🤝 krepitev skupnosti,

🧠 učenje skozi prakso in izkušnje,

🌍 odgovorno ravnanje z viri in okoljem.

Na Fakulteti za kmetijstvo in biosistemske vede Univerze v Mariboru smo v okviru projekta “Zeleni prehod v inovativne agroživilske sisteme“, ki ga financirata Evropska unija – NextGenerationEU in Ministrstvo za visoko šolstvo, znanost in inovacije v okviru Načrta za okrevanje in odpornost, razvili pilotni učni modul **Urbano kmetijstvo za trajnostni prehranski sistem** – sodobno in uporabno izobraževanje, namenjeno vsem, ki želijo začeti ali nadgraditi lastno pridelavo zelenjave, zelišč in dišavnic.

🌱 **Kaj pridobite?**

Po končanem izobraževanju boste:

• razumeli, kaj urbano kmetijstvo pomeni v povezavi s trajnostno pridelavo hrane in samooskrbo,

• znali oceniti potrebe rastlin in pripraviti zasaditveni ter gnojilni načrt glede na stanje tal – s poudarkom na gnojenju z doma pripravljenimi sredstvi (kompost, pepel, rastlinski pripravki, brozge in prevretki),

• obvladali osnove kompostiranja in prepoznali zrelost komposta za uporabo,

• usvojili pristope za setev, presajanje in razmnoževanje zelenjadnic in zelišč,

• znali vzpostaviti in vzdrževati visoke in dvignjene grede ter uporabljati ustrezna orodja in substrate,

• se seznanili s sredstvi za varstvo rastlin, dovoljenimi v ekološkem kmetijstvu, ter s preprostimi in naravnimi pristopi za krepitev rastlin in preprečevanje težav s škodljivci, boleznimi in pleveli na vrtu.

• prepoznali zrelost pridelkov ter se naučili, kako jih trajnostno skladiščiti in porabiti,

• spoznali užitne plevele, zelišča in okrasne rastline ter jih vključili v prehrano.

**🔧 Kako bo potekalo izobraževanje?**

• Teoretični del: samostojno učenje v spletni učilnici (PPT-predavanja z zvočnimi posnetki),

• Praktični del: delavnice v Botaničnem vrtu Univerze v Mariboru v posebej urejenem učnem rastlinjaku in uporabnem vrtu.

👥 **Komu je namenjeno?**

• vsem, ki želijo pridelovati del lastne hrane in bolje razumeti možnosti trajnostnega vrtnarjenja,

• začetnikom, ki potrebujejo zanesljive temelje za prve vrtnarske korake,

• tistim, ki že vrtičkajo, pa si želijo dodatnega znanja, svežih idej in strokovne podpore,

• zaposlenim v režijskih službah občin in skrbnikom skupnostnih vrtov,

• učiteljem in vzgojiteljem, ki vključujejo vrtove v vzgojno-izobraževalni proces.

**🧩 Zakaj pilotna izvedba?**

Izobraževanje bo v prihodnje akreditirano kot mikrodokazilo – kratka, formalno priznana oblika usposabljanja, ki potrjuje konkretno znanje in spretnosti.

S sodelovanjem v pilotni izvedbi boste sooblikovali kakovosten program, prilagojen dejanskim potrebam uporabnikov.

**📅 Kdaj in kje?**

📍 Lokacija: Botanični vrt Univerze v Mariboru + spletna učilnica Moodle

**Pričnemo v soboto, 17. 5. 2025, na dogodku** [**Majski sejem rastlin**](https://botanicnivrt.um.si/?page_id=628).

**Dobimo se pred vhodom v botanični vrt ob 9.00.**

📩 Prijave posredujte in dodatne informacije dobite pri Metki Pivec ([meta.pivec@um.si](mailto:meta.pivec@um.si)) in Silvi Grobelnik Mlakar ([silva.grobelnik@um.si](mailto:silva.grobelnik@um.si)).

🎓 Udeležba je brezplačna, izobraževanje pa bo potekalo do konca poletja 2025 s predvideno tedensko obremenitvijo 5 do 6 ur, ki vključuje samostojno delo v spletni učilnici in praktične delavnice.

Število mest je omejeno. Prijavite se čim prej in postanite del novega zelenega vala!

# 🌿Pridelaj svojo hrano tam, kjer živiš, naj si bo na okenski polici (kalčki in mikrozelenjava), v loncih na balkonu, visokih ali dvignjenih gredah, na domačem ali skupnostnem vrtu!